Mikil ánægja er með þjónustu dagforeldra í Kópavogi . 96% foreldra barna sem eru í daggæslu hjá dagforeldrum í Kópavogi eru mjög eða frekar ánægð með dagforeldrana . Þá eru einnig 96% foreldra mjög eða fremur ánægð með samstarf við dagforeldrana og umönnun barnanna . Þetta kemur fram í nýrri könnun sem gerð var meðal foreldra barna sem dvelja hjá dagforeldrum í Kópavogi . Tæplega 30 dagforeldrar starfa í bænum og var svarhlutfall í könnuninni sem gerð var á meðal foreldra um 90% . Um 78% foreldra voru mjög eða fremur ánægð með upplýsingar frá dagforeldrum . Fram kom að þriðjungur foreldra vissi hvar átti að gera athugasemdir við þjónustu dagforeldra , en þess má geta að daggæslufulltrúi Kópavogs tekur við þeim . Nokkrar opnar spurninga voru í könnuninni . Meðal annars var spurt hvað foreldrum þætti best við þjónustu daggæslunnar . Meðal þess sem nefnt var til sögunnar var umhyggjusemi , reglusemi , vinsemd , útvera og sveigjanleiki . Þá var spurt hvernig bæta mætti þjónustu daggæslunnar . Í svörum við þeirri spurningu kom fram að auka mætti sveigjanleika þjónustunnar og upplýsingaflæði . Þá kom fram sú skoðun að taka ætti börn inn í leikskóla frá því að fæðingarorlofi lýkur . Gerð hefur verið könnun meðal foreldra á þjónustu dagforeldra í Kópavogi undanfarin ár . Almenn ánægja er með starf dagforeldra í bænum að því er fram kemur í þessum könnunum .